'Waak teen roekelose besteding op Swart Vrydag' | Maroela Media
'n Skermskoot uit 'n video van 'n skare wat 'n winkel se deur breek in hul gretigheid om in te kom op Swart Vrydag 2017.
Die Suid-Afrikaanse Spaarinstituut (Sasi) het verbruikers Woensdag in aanloop tot Swart Vrydag gewaarsku teen roekelose besteding en die aankoop van onnodige items in die lig van die ekonomiese en politieke kruispad waar die land homself bevind.
"Black Friday", die informele naam vir die dag ná Thanksgiving in die VSA wat altyd op die vierde Donderdag in November val, is 'n fenomeen wat na ander lande oorgespoel het en waarby Suid-Afrika ook intussen aangesluit het. Dié dag word deur verbruikers beskou as die afskop van die feestydperk se inkopieseisoen en ontaard dikwels in wilde inkopietogte met verbruikers wat probeer om soveel moontlik winskopies los te slaan voor die voorraad opraak.
Sasi het Woensdag gesê aansienlike werksverliese het onlangs in die mynbedryf voorgekom, asook by maatskappye soos Standard Bank, die SAUK en ander terwyl die land gebuk gaan onder 'n werkloosheidsyfer van meer as 27%.
"In hierdie omstandighede sal dit slim wees om soveel moontlik te spaar in 'n onbestendige omgewing. Moenie geld bestee aan goed wat jy nie werklik nodig het nie," sê Prem Govender, voorsitter van Sasi.
"Indien jy in aanmerking kom vir 'n jaareindbonus, is dit beter om dié geld te gebruik om skuld af te betaal en die res te belê, eerder as om dit uit te mors op televisies, ontwerpersklere of 'n deposito op 'n nuwe voertuig."
Die spaarinstituut sê sy jaarlikse feestydveldtog het begin en hy probeer om mense bewus te maak van die rente wat hulle op hul spaargeld kry.
Sasi sê hy het ook 'n samewerkingsooreenkoms aangegaan met MyTreasury.co.za, 'n onafhanklike prysvergelykingswebwerf wat maniere bied om die beste spaarrekening vir die hoogste rentekoers te vind, om verbruikers aan te moedig om hul geld slimmer aan te wend.
Meer as 16 miljoen Suid-Afrikaners het geld in 'n spaarrekening, maar statistieke van die Suid-Afrikaanse Reserwebank toon ongeveer 40% van hierdie geld is in rekeninge met lae rentekoerse of geen rente nie.
Die spaarinstituut beplan 'n maand lange veldtog waartydens verbruikersopleiding-werksessies in sleutelplekke oor die hele land gedoen sal word. Die instituut sal ook verskeie winkelsentrums as deel van sy feestydveldtog besoek.
Die Groot Kooplus en Hygende Inkopiegangers
Mense gaan Vrydag mekaar dik moker om eerste by die bargain basement uit te kom!!! Wag maar en sien hoe vlieg die beledigings en sommer vuiste ook in die winkels en hoe uitasem en hygende inkopers soek na nog 'n onbruikbare en nuttelose bargain. Mense raak heelwat oorhoeks, hups en opgewonde wanneer hulle kan koop en dit nogal teen afslag pryse.
Waarom spoel 'n dag van Danksegging nie oor ons land nie? Halloween en alles wat donker is word met ope arms ontvang. Ek hoort nie hier nie.
met enige uitverkoping moet jy jou pryse ken anders koop jy goed en duurste. Gelukkig laat ek nie my so omkoop om te gaan geld uitgee nie. Dis gewoonlik die mense wat dit nie kan bekostig nie wat daarvoor val